**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „dėl KLAIPĖDOS MIESTO SAVIVALDYBĖS DALYVAVIMO pso Europos SVEIKŲ MIESTŲ tinklO VII FAZĖJE“ PROJEKTO**

1. **Projekto rengimą paskatinusios priežastys.**

Gautas kvietimas iš PSO tęsti narystę Pasaulinės sveikatos organizacijos (PSO) Europos Sveikų miestų tinkle ir dalyvauti šio tinklo VII fazėje (2019-2024).

1. **Parengto projekto tikslai ir uždaviniai.**

Parengto Klaipėdos miesto savivaldybės tarybos sprendimo projekto tikslas – tęsti narystę Pasaulinės sveikatos organizacijos (PSO) Europos Sveikų miestų tinkle ir dalyvauti šio tinklo VII fazės (2019-2024) veiklose, įsipareigojant dirbti ir bendradarbiauti su kitais miestais, siekti sveiko miesto savybių ir geresnės miesto gyventojų sveikatos.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos miesto taryba turi išskirtinę teisę spręsti klausimą apie jungimąsi į tarptautines organizacijasbei dalyvavimą ilgalaikėse sveikatos ar kitose programose/projektuose.Sprendimo projektas parengtas ir atsižvelgiant bei vadovaujantis PSO pateiktu dokumentu „PSO Europos Sveikų miestų tinklo VII fazė (2019-2024): tikslai, reikalavimai ir strateginiai sprendimai“ (ang. „Implementation framework for Phase VII (2019–2024) of the WHO European Healthy Cities Network: goals, requirements and strategic approaches“).

Klaipėdos miesto savivaldybės taryba 2010 m. liepos 2 d. sprendimu Nr. T2-162 buvo pritarusi Klaipėdos miesto stojimui į PSO Europos Sveikų miestų tinklą ir dalyvavimui šio tinklo V fazės (2009-2013) veiklose. Klaipėdos miesto savivaldybės taryba 2013 m. gruodžio 18 d. sprendimu Nr. T2-326 buvo pritarusi Klaipėdos miesto savivaldybės tolimesnei narystei PSO Europos Sveikų miestų tinkle ir dalyvavimui šio tinklo VI fazės (2014–2018) veiklose.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Teigiamos pasekmės: tai yra politinis įsipareigojimas PSO ir miesto gyventojams siekti geresnės gyventojų sveikatos, įtraukiant kitus sektorius, tiesiogiai nesusijusius su sveikatos priežiūra. Atsižvelgiant į visuomenės sveikatos poreikius, siekiama geresnio miesto planavimo, geresnės gyvenamosios aplinkos. Bus gaunamos papildomos lėšos visuomenės sveikatos stiprinimui, įgyvendinant bendrus projektus, pasinaudojama kitų miestų gerąja patirtimi ir viešinami mūsų miesto pasiekimai.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamos pasekmės – nario mokesčio mokėjimas. PSO Europos sveikų miestų tinklo nariai moka metinį nario mokestį. Klaipėdai reikėtų mokėti 5166 eurus metams.

Naujų koordinavimo struktūrų kurti nereiks, nes jau V fazėje buvo pasirinktas ir sukurtas visas Klaipėdos - sveiko miesto valdymo modelis, kuris praktikoje pasiteisino ir PSO jį patvirtino:

- Klaipėdos miesto savivaldybės administracijos direktoriaus 2010-08-16 įsakymu Nr. AD1-1455 Sveiko miesto projekto koordinatoriaus funkcijos yra pavestos BĮ Klaipėdos miesto visuomenės sveikatos biurui;

- koordinacinės grupės funkcijas vykdo Klaipėdos miesto savivaldybės bendruomenės sveikatos taryba, vadovaudamasi 2010-09-30 Tarybos sprendimu Nr. T2-287 patvirtintais nuostatais. Būtent šios Bendruomenės sveikatos tarybos sudėtis atitinka Sveikų miestų tinklo sąlygą – joje esantys 15 narių yra politikai, savivaldybės administracijos darbuotojai, miesto įmonių, įstaigų, nevyriausybinių organizacijų atstovai iš įvairių sektorių.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

 Nėra.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Nėra.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – Klaipėdos miesto savivaldybės administracijos Sveikatos apsaugos skyrius, BĮ Klaipėdos miesto visuomenės sveikatos biuras. Sprendimo projektą parengė Sveikatos apsaugos skyriaus vyriausioji specialistė R. Perminienė.

**10. Kiti reikalingi pagrindimai ir paaiškinimai.**

Kas nuveikta dalyvaujant ankstesnėse PSO tinklo fazėse?

*V fazėje (2009-2013):*

- dalyvauta tarptautiniuose projektuose:

1. Klaipėdos m. visuomenės sveikatos biuras kartu su partneriais iš Lietuvos ir užsienio dalyvavo projekte „Smurto prevencijos politikos kūrimas” („Building Policy to Prevent Violence”). Juo buvo siekiama plėtoti taržinybinį ir tarptautinį bendradarbiavimą kovojant su smurtu. 2009 metų gruodžio mėn. pradėtas vykdyti tarptautinis smurto prevencijos projektas „Building Policy to Prevent Violence” tęsėsi du metus. Pagrindinis projekto iniciatorius – Pasaulinė sveikatos organizacija (PSO), parneriai – PSO Smurto prevencijos grupė, Škotijos St. Andrews universiteto Visuomenės sveikatos mokykla bei Škotijos Nacionalinis smurto mažinimo skyrius, Pietų Afrikos Respublikos Vakarų kyšulio provincijos Sveikatos apsaugos ministerija. Lietuvoje šį projektą koordinavo Higienos institutas.

2. Klaipėdos m. visuomenės sveikatos biuras dalyvavo projekte „Baltijos jūros regiono bendruomenių jaunimo alkoholio ir narkotikų prevencija; situacijos analizė įrodymais pagrįstai politika“ („Alcohol and drug prevention among youth (ADPY) in Baltic sea region communities; situation analysis for evidence based policies“). Projekto tikslas – mažinti žalingą ir pavojingą jaunimo alkoholio ir narkotikų vartojimą visose Baltijos šalių regiono savivaldybėse. Projekto pagrindinės veiklos: 1. Jaunimo alkoholio ir narkotikų vartojimo paplitimas Klaipėdos mieste (tyrimas); 2. Bendruomenių, dalyvaujančių alkoholio ir narkotikų prevencinėje veikloje, pasiruošimas pokyčiams (tyrimas/situacijos analizė). Rezultatai – išanalizuota jaunimo žalingų įpročių situacija Lietuvoje ir Klaipėdoje (tarptautinis tyrimas), pateiktos veiklos gairės Klaipėdos miestui.

- 2012-2013 m. Klaipėdoje įgyvendinta nemažai ekologiją ir sveiką gyvenseną propaguojančių veiklų (pvz., nauji požeminiai šiukšlių konteineriai, nauji dviračių takai, nauji ekologiški miesto autobusai, išvalytas Mumlaukio ežeras, vyko Pasaulio lietuvių jaunimo žaidynės ir kt.).

- 2012-10-18 Klaipėdoje suorganizuota tarptautinė konferencija „Sveikas miestas: iššūkiai ir galimybės“, kurioje dalyvavo virš 200 dalyvių. Ekspertai iš Lietuvos, užsienio bei PSO Europos nacionalinio Sveikų miestų tinklo vadovai teigiamai įvertino Klaipėdos kaip Sveiko miesto išsikeltus tikslus, vykdomas veiklas ir pasiektus rezultatus.

*VI fazėje (2014-2018):*

- 2018 m. atliktas informacijos apie Klaipėdos regioną publikavimas PSO Sveikų regionų tinklo kataloge.

- dalyvauta tarptautiniuose projektuose:

- 2018-11–2020-08 3-iosios Europos Sąjungos sveikatos srities 2014–2020 m. programos bendrų veiksmų projekte „CHRODIS PLUS: gerųjų praktikų taikymas sergantiems lėtinėmis neinfekcinėmis ligomis“ (angl. CHRODIS PLUS: Implementing good practice for chronic diseases);

- 2018-09-01–2021-08-31 programos „Erasmus+“ projekte „Skaitmeninė lytiškumo ugdymo programa vidurinėse mokyklose“ (angl. A Digital Program for Sexual Education in Secondary Schools), akronimas – EDDIS, 16 540,00 Eur (nėra savivaldybės indėlio);

- 2018-04-04–2020-12-04 programos URBACT III projekte „Žaidimai ir miestas: inovatyvi socialinės įtraukties, tvarumo ir vietos kūrimo paradigma“ (angl. „Play and the City: an innovative paradigm for social inclusion, sustainability and place-making“), akronimas – „Žaidimų paradigma“ (angl. „The Playful Paradigm“), I etapas (2018-04-04–2018-10-04) ir II etapas (2018-12-04–2020‑12- 04), 56 831 Eur (toje sumoje savivaldybės prisidėjimas 15 proc., t.y. 8525 Eur);

- 2017-09-01–2018-08-31 programos Interreg Baltijos jūros regiono projekte „Praktinis „Sveikata visose politikose“ principų įgyvendinimas savivaldybės lygiu siekiant geresnės sveikatos Baltijos jūros regione“ (angl. Practical implementation of Health in All Policies in the municipalities for better health for all in the Baltic Sea Region), akronimas – „Geresnei sveikatai“ (angl. „For Better Health“), 5 100,00 Eur (nėra savivaldybės indėlio);

- 2015-09-04–2016-12-31 Norvegijos finansinio mechanizmo programos Nr. LT11 „Visuomenės sveikatai skirtos iniciatyvos“ projekte „Jaunimui palankių sveikatos priežiūros paslaugų (JPSPP) teikimo modelio diegimas Klaipėdos miesto savivaldybėje“, 47 216,58 Eur (nėra savivaldybės indėlio);

- 2013-12-01–2015-03-31 programos URBACT II projektas „Sveikas senėjimas“ (angl. „Healthy Ageing“), II etapas, 46 095,94 Eur (nėra savivaldybės indėlio).

- dalyvauta tarptautinėse konferencijose ir pristatytos Klaipėdos miesto veiklos:

- 2018 m. spalis – metinė Sveikų miestų tinklo metinė konferencija Belfaste (Didžioji Britanija);

- 2018 m. vasaris – Sveikų miestų tinklo merų konferencija Kopenhagoje (Danija);

- 2017 m. kovas – metinė Sveikų miestų tinklo metinė konferencija Pėče (Vengrija);

- 2016 m. balandis – metinė Sveikų miestų tinklo metinė konferencija Kopenhagoje (Danija);

- 2015 m. birželis – metinė Sveikų miestų tinklo metinė konferencija Kuopijuje (Suomija).

- 2014-2018 m. Klaipėdoje įgyvendinta nemažai ekologiją, sveiką gyvenseną ir sportą propaguojančių veiklų (pvz., 2014 m. bendradarbiaujant su Lietuvos architektų sąjungos Klaipėdos apskrities organizacija organizuotas konkursas „Projekto idėja sveikam miestui“, nauji sporto aikštynai, nauji požeminiai šiukšlių konteineriai, nauji dviračių takai, nauji ekologiški miesto autobusai, 2016 m. – „Darnaus judumo“ metai, 2018 m. – Europos sporto miesto titulas, ir kt.).

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. PSO dokumento „PSO Europos Sveikų miestų tinklo VII fazė (2019-2024): tikslai, reikalavimai ir strateginiai sprendimai“ santrauka lietuvių k., 4 lapai.

Vyriausioji specialistė,

laikinai atliekanti Sveikatos apsaugos skyriaus vedėjo pareigas Rožė Perminienė